b'\n_START_ARTICLE_\nAmantadin\n_START_SECTION_\nMehanizem delovanja\n_START_PARAGRAPH_\nAmantadin (podobno kot rimantadin) zavira delovanje beljakovine M\xe2\x82\x82, ki deluje kot ionski kanal\xc4\x8dek na dveh stopnjah podvojevanja virusa influence A znotraj gostiteljeve celice: pri zlitju virusne membrane in membrane endosoma ter kasneje pri zdru\xc5\xbeevanju virusnih delcev v nove viruse in njihovem spro\xc5\xa1\xc4\x8danju iz celice._NEWLINE_Pri Parkinsonovi bolezni mehanizem delovanja ni popolnoma pojasnjen, predstavljeni so pa bili \xc5\xbee \xc5\xa1tevilne domneve glede delovanja, med njimi pove\xc4\x8danje spro\xc5\xa1\xc4\x8danja dopamina, zaviranja ponovnega privzema aminov in neposreden u\xc4\x8dinek na dopaminske receptorje.\n_START_SECTION_\nUporaba\n_START_PARAGRAPH_\nAmantadin je u\xc4\x8dinkovit le pri influenci A, ne pa tudi tipu B. Zdravljenje influence je treba pri\xc4\x8deti zdraviti \xc4\x8dim prej, najkasneje v roku dveh dneh po nastopu simptomov. U\xc4\x8dinek zdravljenja se odrazi v zmanj\xc5\xa1ani jakosti simptomov influence in v skraj\xc5\xa1anju trajanja bolezni za pribli\xc5\xbeno en dan. Da bi se zmanj\xc5\xa1alo tveganje za pojav proti zdravilu odpornih sevov virusa influence A, je treba zdravljenje z amantadinom prekiniti takoj, ko je to klini\xc4\x8dno upravi\xc4\x8deno (obi\xc4\x8dajno po 3 do 5 dneh zdravljenja ali pa po 24 do 48 ur po prenehanju simptomov). Pri prepre\xc4\x8devanju oku\xc5\xbebe je amantadin u\xc4\x8dinkovit v 70 do 90\xc2\xa0% primerov. Poleg za\xc5\xa1\xc4\x8dite pred gripo omogo\xc4\x8da ob stiku osebe z virusi influence in subklini\xc4\x8dni oku\xc5\xbebi tudi razvoj protiteles in s tem pridobitev imunosti, prav tako pa ne moti razvoja protiteles po cepljenju proti gripi._NEWLINE_Pri blagem ali zmernem parkinsonizmu se lahko uporablja samostojno in je u\xc4\x8dinkovit pri okoli 50\xc2\xa0% bolnikov. Pri huj\xc5\xa1i obliki bolezni se lahko uporablja kot dopolnilo pri zdravljenju z levodopo. Pri samostojni uporabi u\xc4\x8dinek obi\xc4\x8dajno izzveni po nekaj mesecih uporabe.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nNajpogostej\xc5\xa1i ne\xc5\xbeeleni u\xc4\x8dinki amantadina so antiholinergi\xc4\x8dni u\xc4\x8dinki (motnje vida, zmedenost, motnje pri uriniranju, halucinacije, motnje prebavil, suha usta). Redkeje se pojavljajo: izguba spomina, zaviranje osrednjega \xc5\xbeiv\xc4\x8devja, vpliv na srce (sr\xc4\x8dno popu\xc5\xa1\xc4\x8danje), pojav depozitov v ro\xc5\xbeenici in druge motnje vida, dispneja, hiperkinezija, povi\xc5\xa1an krvni tlak, levkopenija in nevtropenija, psihoze, ko\xc5\xbeni osip, motnje govora ter samomorilskost.'